作者:李德裕
標題:寒食日三殿侍宴，奉進詩一首
內容:宛轉龍歌節，參差燕羽高。風光搖禁柳，霽色暖宮桃。春露明仙掌，晨霞照禦袍。雪凝陳組練，林植聳幹旄。廣樂初蹌鳳，神山欲抃鼇。鳴笳朱鷺起，疊鼓紫騂豪。象舞嚴金鎧，豐歌耀寶刀。不勞孫子法，自得太公韜。分席羅玄冕，行觴舉綠醪。彀中時落羽，橦末乍升猱。瑞景開陰翳，燻風散鬱陶。天顏歡益醉，臣節勁尤高。楛矢方來貢，雕弓已載櫜。英威揚絕漠，神算盡臨洮。赤縣陽和布，蒼生雨露膏。野平惟有麥，田闢久無蒿。祿秩榮三事，功勳乏一毫。寢謀慚汲黯，秉羽貴孫敖。煥若遊玄圃，歡如享太牢。輕生何以報，只自比鴻毛。